ધનકુબેર કુટુંબોમાં એવું જોયું છે કે કોઈ દીકરો કે દીકરી બાકીના કેલ્કયુલેટીવ સ્વજનો કરતા અલગ તરી આવે! એ વધુ સંવેદનશીલ હોય, સ્વપ્નીલ હોય. અમદાવાદના એક આવા પાવરફૂલ પરિવારના સેલિબ્રિટી યુવક એમની યાદો વાગોળતા કહે છે કે મારા ઘડતરનું શ્રેય મારી નાનીના બહેને કર્યું છે. નિઃસંતાન, એ વખતે (આઝાદી પહેલા) ભણેલા અને જાતે કામ કરતા સાવ મધ્યમવર્ગીય એવા એ સ્ત્રીએ પોતાના પેટના જણ્યાની જેમ એ ઉચ્ચ ખાનદાનના ચશ્મોચિરાગને જમાડતી વખતે સુવડાવતી વખતે જાતભાતની વાર્તાઓ કહીને ઘડયો છે. એનું વ્યક્તિત્વ માનવ તરીકે મમ્મી સિવાયની આ મમ્મીએ ઘડયું. અને એને જોઈને જ પેરેલીસીસમાં આંખો ઉઘાડીને શ્વાસ છોડયા. આજે ય એમના કાન ખેંચવાની કે એમની સાથે રજાઓમાં ધમાલ કરવાની વાતો યાદ કરીને એ એક એમ્પાયર સંભાળતા યુવરાજનું ગળું ભીનું થઈ જાય છે!